b'\n_START_ARTICLE_\nKingfisher\n_START_PARAGRAPH_\nKingfisher plc on brittil\xc3\xa4inen yhdeks\xc3\xa4ss\xc3\xa4 maassa toimiva v\xc3\xa4hitt\xc3\xa4iskauppayritys, jonka p\xc3\xa4\xc3\xa4konttori on Lontoossa.\xc2\xa0Se on Euroopan suurin kodin kunnostukseen keskittynyt yritys ja maailman kolmanneksi suurin rautakauppayritys The Home Depotin ja\xc2\xa0Lowe\xe2\x80\x99sin j\xc3\xa4lkeen. Kingfisherill\xc3\xa4 on l\xc3\xa4hes 1\xc2\xa0200 myym\xc3\xa4l\xc3\xa4\xc3\xa4 11 maassa Aasiassa ja Euroopassa. Yrityksell\xc3\xa4 on nelj\xc3\xa4 erillist\xc3\xa4 rautakauppaketjua:\xc2\xa0B&Q\xc2\xa0(Britannia, Irlanti ja Kiina), Castorama\xc2\xa0(Ranska, Puola ja Ven\xc3\xa4j\xc3\xa4), Brico D\xc3\xa9p\xc3\xb4t\xc2\xa0(Ranska, Espanja ja Romania)\xc2\xa0ja\xc2\xa0Screwfix\xc2\xa0(Britannia ja Saksa)._NEWLINE_Kingfisher on listattu Lontoon p\xc3\xb6rssiin, ja se on osa\xc2\xa0FTSE 100 -indeksi\xc3\xa4. Yhti\xc3\xb6n nimi tarkoittaa kuningaskalastajaa.\n_START_SECTION_\nHistoriaa\n_START_PARAGRAPH_\nKingfisher perustettiin vuonna 1982, kun brittil\xc3\xa4isen\xc2\xa0Woolworths-ketjun uudeksi omistajaksi tuli\xc2\xa0Paternoster Stores Ltd, joka sitten muutti nimens\xc3\xa4 muotoon Woolworth Holdings plc. Yritys alkoi laajentua ostamalla ketjut\xc2\xa0B&Q, Superdrug ja\xc2\xa0Comet. Vuodesta 1984 el\xc3\xa4k\xc3\xb6itymiseens\xc3\xa4 2002 saakka yrityst\xc3\xa4 johti\xc2\xa0Sir Geoffrey Mulcahy. Vuonna\xc2\xa01989 Woolworth Holdingsin nimeksi vaihdettiin Kingfisher plc._NEWLINE_1990-luvulla Kingfisher hankki omistukseensa\xc2\xa0Castorama-, BUT S.A.- ja\xc2\xa0Wegert-ketjut._NEWLINE_Vuonna 1999 Kingfisher osallistui tarjouskilpailuun\xc2\xa0Asda-supermarketketjusta mutta h\xc3\xa4visi yhdysvaltalaiselle\xc2\xa0Walmartille. Vuonna 2001 Kingfisher taisteli kitker\xc3\xa4sti\xc2\xa0Castorama-ketjun m\xc3\xa4\xc3\xa4r\xc3\xa4ysvallasta. Samalla osakekurssi laski, ja yritys joutui myym\xc3\xa4\xc3\xa4n osiaan, mukaan lukien Woolworths-ketjun. T\xc3\xa4m\xc3\xa4n j\xc3\xa4lkeen Kingfisher on keskittynyt rautakauppatoimintaan tee-se-itse-rakentajille ja kodinkunnostajille.'